C 347/190
FI
Euroopan unionin virallinen lehti
9.9.2022
Torstai 10. maaliskuuta 2022
11. kehottaa kaikkia jäsenvaltioita, Euroopan ulkosuhdehallintoa ja EU:n Meksikon-edustustoa ottamaan ihmisoikeuksia koskevat huolenaiheet esille meksikolaisten kumppaniensa kanssa ja asettamaan toimittajien ja ihmisoikeuksien puolustajien suojelun EU:n ja Meksikon vuoropuhelujen keskiöön; kehottaa EU:n edustustoa ja jäsenvaltioita panemaan kaikilta osin täytäntöön ihmisoikeuksien puolustajia sekä sananvapautta verkossa ja verkon ulkopuolella koskevat EU:n suuntaviivat, jotta ihmisoikeuksien puolustajien ja toimittajien työlle voidaan antaa kaikki aiheellinen tuki; 12. korostaa Meksikon merkitystä strategisena kumppanina; muistuttaa EU:n ja Meksikon lujan ja syvän suhteen merkityksestä ja toistaa sitoutuneensa vaalimaan suhteita uudistetussa EU:n ja Meksikon kokonaissopimuksessa, jossa on lujitettu edelleen ihmisoikeusmääräyksiä ja jonka kautta EU ja Meksiko voivat keskustella monenlaisista kysymyksistä, kuten ihmisoikeuksista, kansalaisyhteiskunnan, myös toimittajien, ihmisoikeuksien puolustajien ja muiden tahojen, kanssa monenvälisellä tasolla; 13. kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, jäsenvaltioille, Latinalaisen Amerikan ja Karibian valtioiden yhteisön tämänhetkiselle puheenjohtajavaltiolle, Amerikan valtioiden järjestön pääsihteerille, EU:n ja Latinalaisen Amerikan parlamentaariselle edustajakokoukselle sekä Meksikon presidentille, hallitukselle ja kongressille.